b'\n_START_ARTICLE_\nHypnoosimurha\n_START_PARAGRAPH_\nHypnoosimurha on Tanskassa 29. maaliskuuta 1951 sattunut ep\xc3\xa4onnistuneeseen pankkiry\xc3\xb6st\xc3\xb6\xc3\xb6n liittyv\xc3\xa4 kaksoismurhatapaus. Hypnoosimurhasta annettiin tuomiot kahdelle ihmiselle, Palle Hardrupille ja Bj\xc3\xb8rn Schouw Nielsenille. _NEWLINE_Ry\xc3\xb6st\xc3\xb6yrityksen teki 28-vuotias Palle Hardrup. Ry\xc3\xb6st\xc3\xb6\xc3\xa4 tehdess\xc3\xa4\xc3\xa4n h\xc3\xa4n ampui ensin kassanhoitajan ja pian sen j\xc3\xa4lkeen konttorinjohtajan, ja pakeni sen j\xc3\xa4lkeen polkupy\xc3\xb6r\xc3\xa4ll\xc3\xa4 l\xc3\xa4heiselle kadulle. H\xc3\xa4n piiloutui l\xc3\xa4hist\xc3\xb6lle ja j\xc3\xa4i pian kiinni. Useat silminn\xc3\xa4kij\xc3\xa4t l\xc3\xa4htiv\xc3\xa4t pakenevan Hardrupin per\xc3\xa4\xc3\xa4n, ja poliisi neuvottiin rappuk\xc3\xa4yt\xc3\xa4v\xc3\xa4\xc3\xa4n, johon t\xc3\xa4m\xc3\xa4 oli yritt\xc3\xa4nyt piiloutua. Palle Hardrup antautui poliisille nopeasti tekem\xc3\xa4tt\xc3\xa4 vastarintaa.\n_START_SECTION_\nHypnoosimurhien tutkinta ja taustaa\n_START_PARAGRAPH_\nHardrupin paossaan k\xc3\xa4ytt\xc3\xa4m\xc3\xa4 polkupy\xc3\xb6r\xc3\xa4 kuului Bj\xc3\xb8rn Schouw Nielsenille. Muutama p\xc3\xa4iv\xc3\xa4 tapauksen j\xc3\xa4lkeen Nielsen otti itse yhteytt\xc3\xa4 poliisiin varmistaakseen, ettei h\xc3\xa4nt\xc3\xa4 ep\xc3\xa4ill\xc3\xa4 ry\xc3\xb6st\xc3\xb6st\xc3\xa4 vain koska Hardrup oli k\xc3\xa4ytt\xc3\xa4nyt h\xc3\xa4nen polkupy\xc3\xb6r\xc3\xa4\xc3\xa4ns\xc3\xa4.  _NEWLINE_Bj\xc3\xb8rn Schouw Nielsen ja Palle Hardrup olivat aiemmin jakaneet saman sellin Horsensin vankilassa, jossa molemmat k\xc3\xa4rsiv\xc3\xa4t toisen maailmansodan j\xc3\xa4lkeen pitki\xc3\xa4 tuomioita maanpetturuudesta. Molemmat olivat tuomiota suorittaessaan osoittaneet suurta kiinnostusta it\xc3\xa4maista filosofiaa, joogaa ja hypnoosia kohtaan. Poliisilaitoksella tuli ry\xc3\xb6st\xc3\xb6n j\xc3\xa4lkeen vallalle teoria, jonka mukaan Nielsen olisi hypnoosin avulla saanut Hardrupin tekem\xc3\xa4\xc3\xa4n pankkiry\xc3\xb6st\xc3\xb6n ja siihen liittyv\xc3\xa4t tapot. _NEWLINE_Tutkintaa johti rikostutkija Roland Olsen ja h\xc3\xa4nen apunaan toimivat poliisilaitoksen psykiatrian ylil\xc3\xa4\xc3\xa4k\xc3\xa4ri Max Schmidt sek\xc3\xa4 tohtori Paul Reiter. Max Schmidt tutki suggestion ja hypnoosin avulla Palle Hardrupia ja h\xc3\xa4nen vastaanottavaisuuttaan hypnoosille. Paul Reiter taas oli tutkinut hypnoosin k\xc3\xa4ytt\xc3\xb6\xc3\xa4 rikolliseen toimintaan jo vuosia ja oli varma, ett\xc3\xa4 on mahdollista hypnotisoida toinen ihminen tekem\xc3\xa4\xc3\xa4n rikoksia. H\xc3\xa4n on kirjoittanut aiheesta lukuisia julkaisuja, esimerkiksi tapaustutkimuksen Antisocial or criminal acts and hypnosis: a case study._NEWLINE_Suurisuuntaisen ja kattavan, vasta vuonna 1954 p\xc3\xa4\xc3\xa4ttyneen oikeusprosessin j\xc3\xa4lkeen Palle Hardrup tuomittiin suljettavaksi vankimielisairaalaan m\xc3\xa4\xc3\xa4r\xc3\xa4\xc3\xa4m\xc3\xa4tt\xc3\xb6m\xc3\xa4ksi ajaksi. Bj\xc3\xb8rn Schouw Nielsen puolestaan tuomittiin Tanskan korkeimman oikeuden p\xc3\xa4\xc3\xa4t\xc3\xb6ksell\xc3\xa4 elinkautiseen vankeuteen. _NEWLINE_Oikeusjuttu avattiin muutaman vuoden kuluttua uudelleen Tanskan erityisess\xc3\xa4 valitustuomioistuimessa, joka ratkaisussaan totesi ettei Palle Hardrupin toimiminen hypnoosissa tapot tehdess\xc3\xa4\xc3\xa4n tullut todistetuksi. Sama oikeusistuin ei kuitenkaan muuttanut Bj\xc3\xb8rn Schow Nielsenin elinkautistuomiota. Sek\xc3\xa4 Nielsen ett\xc3\xa4 Hardrup vapautettiin, toisistaan riippumatta, vuonna 1967. Bj\xc3\xb8rn Schouw Nielsen teki itsemurhan syankaliumilla vuonna 1974.\n_START_SECTION_\nTuomittujen menneisyys\n_START_PARAGRAPH_\nPalle Hardrup toimi Tanskan natsimiehityksen aikana ns. Hipo-miehen\xc3\xa4. Hipo eli Hilfspolitzei oli saksalaisten miehitt\xc3\xa4jien alaisuudessa toiminut vapaaehtoisten tanskalaisten joukko. Bj\xc3\xb8rn Schouw Nielsen kuului toiseen natsien vapaaehtoisjoukkoon, Frikorps Danmarkiin.\n_START_SECTION_\nElokuva\n_START_PARAGRAPH_\nTapahtumasarjaan perusuva elokuva, The Guardian Angel \xe2\x80\x93 Suojelusenkeli, sai ensi-iltansa vuonna 2018. Elokuva oli kansainv\xc3\xa4linen yhteistuotanto, ja sit\xc3\xa4 kuvattiin Tanskassa ja Kroatiassa. Sen p\xc3\xa4\xc3\xa4osissa ovat Pilou Asb\xc3\xa6k, Josh Lucas, Rade \xc5\xa0erbed\xc5\xbeija ja Sara Souli\xc3\xa9. The Guardian Angelin ohjannut Arto Halonen tapasi Palle Hardrupin jo vuonna 1997 ja on yksi harvoista h\xc3\xa4nt\xc3\xa4 haastattelemaan p\xc3\xa4\xc3\xa4sseist\xc3\xa4 ihmisist\xc3\xa4. Halonen on my\xc3\xb6s k\xc3\xa4sikirjoittanut elokuvan ja toimii sen p\xc3\xa4\xc3\xa4tuottajana.'